Layang hias

Layang hias (Pterophyllum sclare), turut dikenali sebagai layang-layang, ialah sejenis ikan peliharaan umum dalam genus Pterophyllum. Ia berasal dari Lembangan Amazon di Peru, Colombia dan Brazil, khususnya Sungai Ucayali di Peru, Sungai Oyapock di Guiana Perancis, Sungai Essequibo di Guyana, serta sungai Solimões, Amapá dan Amazon di Brazil.

 Huraian 
Sirip dorsal dan analnya terbuka lebar ke arah ekor. Di bahagian dada, terdapat sepasang sirip terjuntai menjangkau ke ekor yang berwarna putih. Bahagian bawah tubuhnya kelabu berkilat. Bahagian atas kepala coklat kehitaman. Ikan ini boleh membesar sehingga 15 cm. Morfologinya yang berbentuk cakera dan suka berenang di pertengahan akuarium menjadikannya sangat digemari sebagai ikan hiasan. Ikan ini tahan lasak dan pemakanannya mudah. Ia diberi makan cacing darah, Daphnia sp., Moina sp., jejentik  dan pelet. Ikan ini sesuai diternak secara berkumpulan. 

Ikan jantan mempunyai badan yang lebih besar daripada betina. Jika dipandang dari atas kelihatan perutnya pipih dan kepalanya lebih besar. Bahagian atas di antara mulut dan sirip dorsal (dahi) berbentuk cembung. Warnanya lebih terang. Liang genitalnya kecil panjang dan berbentuk 'V'. Ikan betina bersaiz lebih kecil. Pandangan dari atas kelihatan perutnya lebih besar dan kepalanya lebih kecil. Bahagian di antara mulut dan sirip dorsal rata. Warnanya tidak secerah ikan jantan. Liang genitalnya lebih tebal dan membengkak berbentuk 'U' apabila ikan telah matang. Tabiat ikan betina juga kurang agresif daripada ikan jantan.

 Pembiakan 
Apabila layang hias jantan dan betina yang matang mendapat pasangan yang sesuai ia akan sentiasa berdua-duaan dan mencari permukaan untuk bertelur. Ikan ini melakukan persenyawan luaran. Telur mereka boleh menjangkau hingga 800 biji.

 Rujukan 

 Pautan luar 
 http://agrolink.moa.my/dof/maha2000/teknologi/hiasan/angel.html 

Kategori:Ikan